กระทรวงเกษตรและสหกรณ์ หนุนพะเยาโมเดล นำร่องขายข้าวหอมมะลิ 18,000 บาท/ตัน ตั้งเป้าเดือนพฤศจิกายนนี้ มากกว่า 151,000 ตัน
กระทรวงเกษตรและสหกรณ์ หนุนพะเยาโมเดล นำร่องขายข้าวหอมมะลิ 18,000 บาท/ตัน ตั้งเป้าเดือนพฤศจิกายนนี้ มากกว่า 151,000 ตัน ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยถึงการขับเคลื่อนการผลิตและการตลาดสินค้าเกษตร “พะเยาโมเดล” ในพิธีลงนามบันทึกข้อตกลงการซื้อขายข้าวหอมมะลิราคา 18,000 บาท/ตัน จำนวน 40,000 ตัน ระหว่างสหกรณ์การเกษตร สหกรณ์การเกษตรเพื่อการตลาดลูกค้า ธ.ก.ส. ในพื้นที่จังหวัดพะเยา และบริษัทข้าว ซี.พี. จำกัด ว่า กระทรวงเกษตรและสหกรณ์ ได้เริ่มนำร่องการดำเนินการในสินค้า “ข้าวหอมมะลิ” ในพื้นที่จังหวัดพะเยา ซึ่งเป็นสินค้าที่มีเอกลักษณ์เฉพาะถิ่น เพื่อสร้างต้นแบบการส่งเสริมการผลิตและการตลาดสินค้าเกษตรที่มีคุณค่า ยกระดับรายได้เกษตรกรไทยและการพัฒนาคุณภาพสินค้าเกษตรให้ได้มาตรฐานตรงตามความต้องการของตลาด ซึ่งในเดือนพฤศจิกายนนี้ ตั้งเป้าหมายบริหารจัดการข้าวหอมมะลิประมาณ 151,900 ตัน ให้เกษตรกรสามารถจำหน่ายข้าวหอมมะลิ ความชื้น 15% ได้ ในราคา 18,000 บาท/ตัน โดยที่ภาครัฐไม่ต้องชดเชยค่าประกัน เนื่องจากสูงกว่าราคาประกันข้าวหอมมะลิของรัฐบาลที่ประกาศไว้ในปีนี้ที่ 15,000 บาท/ตัน ถึง 3,000 บาท ทั้งนี้ แนวทางการดำเนินงานพะเยาโมเดลจะเป็นจังหวัดนำร่องไปสู่จังหวัดอื่นๆ และขยายผลไปยังสินค้าเกษตรที่สำคัญ เพื่อนำไปสู่ความยั่งยืนในการผลิตสินค้าเกษตรขณะที่ จังหวัดพะเยา มีพื้นที่ปลูกข้าวทั้งหมด 638,000 ไร่ โดยในเบื้องต้นมีทั้งหมด 13 จุดรับซื้อทั่วจังหวัดพระเยา นอกจากนี้ ในวันที่ 28 ตุลาคมนี้ จังหวัดพะเยา จะจัดประชุมหารือแนวทางในการบริหารจัดการผลผลิตข้าวหอมมะลิที่คงเหลือ ร่วมกับผู้ประกอบการโรงสีและสหกรณ์การเกษตรในพื้นที่และจังหวัดใกล้เคียง เพื่อนำไปสู่การขยายผลต่อไป